ΓΡΑΠΤΗ ΕΡΩΤΗΣΗ E-2786/96 υποβολή: Antonio Trizza (NI) προς την Επιτροπή (21 Οκτωβρίου 1996)

Θέμα: Υλοποίηση των διευρωπαϊκών δικτύων

Ποια μέτρα προτίθεται να λάβει η Επιτροπή σε περίπτωση που, στις 14 Οκτωβρίου 1996, στο Λουξεμβούργο, επιβεβαιωθεί επίσημα η απόρριψη της αίτησης καταβολής 2 τρις λιρεττών για την επιτάχυνση του ρυθμού υλοποίησης των διευρωπαϊκών δικτύων;

Από πληροφορίες των εξειδικευμένων εντύπων, λέγεται ότι, στο Δουβλίνο, οι Υπουργοί Οικονομικών της Ευρωπαϊκής Ένωσης έχουν λάβει αρνητική θέση για την αίτηση αυτή, ματαιώνοντας έτσι τις ενέργειες της Επιτροπής και, κυρίως, αντιβαίνοντας στην θέληση του Κοινοβουλίου, όπως αυτή επανειλημμένως είχε εκφρασθεί μετά τις διασκέψεις κορυφής του Essen και της Κέρκυρας, καθώς και μετά τη Διακυβερνητική Διάσκεψη.

Εάν διατηρηθεί η άρνηση αυτή, θα τεθεί σε κίνδυνο το θεμελιώδες έργο της διασύνδεσης της Βορείου και της Νοτίου Ευρώπης μέσω της δημιουργίας του διαδρόμου της Αδριατικής, πράγμα που θα βλάψει σοβαρά την οικονομία της Μεσημβρινής Ιταλίας εν γένει και της Επαρχίας της Πούλιας ειδικότερα.

Απάντηση του κ. Kinnock εξ ονόματος της Επιτροπής (28 Νοεμβρίου 1996)

Μολονότι το Συμβούλιο ECOFIN απέριψε την πρόταση της Επιτροπής για αύξηση του μεγίστου επιτρεπτού ορίου για τις δεσμεύσεις στη γραμμή του προϋπολογισμού για τα διευρωπαϊκά δίκτυα μεταφορών κατά τα έτη 1998 και 1999, η Κοινότητα εν τούτοις παρέχει ουσιαστική οικονομική υποστήριξη προς το διευρωπαϊκό δίκτυο μεταφορών (ΤΕΝ-Τ).

Σύμφωνα με τις τρέχουσες δημοσιονομικές προοπτικές, οι πιστώσεις από τη γραμμή του προϋπολογισμού ανέρχονται σε 1 800 εκατομμύρια ECU για την περίοδο 1995-1999. Σημαντικές πιστώσεις επίσης διατίθενται μέσω των διαρθρωτικών ταμείων ιδίως στις περιφέρειες που εμπίπτουν στο στόχο 1. Εξακολουθεί να υφίσταται δέσμευση υπέρ της αποδοτικότατης αξιοποίησης των πιστώσεων αυτών προκειμένου να επιτευχθούν πλήρη οφέλη από περιορισμένους πόρους, συμπεριλαμβανομένης της προώθησης των συνεργασιών μεταξύ του ιδιωτικού και του δημοσίου τομέα. Εξυπακούεται ότι πρωτίστως η χρηματοδότηση των έργων εμπίπτει στις αρμοδιότητες των κρατών μελών. Εξάλλου πρέπει να υπογραμμιστεί ότι τα κράτη μέλη είναι εκείνα τα οποία ως επί των πλείστων θα αποκομίσουν οφέλη από την ολοκλήρωση του διευρωπαϊκού δικτύου μεταφορών.

Το αποκαλούμενο πρόγραμμα για τον «Διάδρομο της Αδριατικής» αντιπροσωπεύει εναλλακτική οδό σύνδεσης των κεντρικών περιφερειών της Κοινότητας με την Ιταλία και την Ελλάδα καθώς και το ανατολικό τμήμα της Μεσογείου Θαλάσσης, αποφεύγοντας τις ηπειρωτικές μεταφορές μέσω της τέως Γιουγκοσλαβίας. Στο έργο αυτό συμμετέχουν οδικές και σιδηροδρομικές υποδομές, λιμένες, ζεύξεις λιμένων και συνδυασμένες μεταφορές κατά μήκος της Αδριατικής ακτής από την Τριέστη στο Πρίντισι. Το 1995 η Κοινότητα παρείχε 1 εκατομμύριο ECU για τη χρηματοδότηση μιας μελέτης σκοπιμότητας για το έργο αυτό, που θα μπορύσε να παράσχει στους υπεύθυνους για τη λήψη αποφάσεων φάσμα τεχνικώς εφικτών και οικονομικώς βιωσίμων εναλλακτικών δυνατοτήτων για τη βελτίωση των μεταφορικών υπηρεσιών στο διάδρομο αυτό αποδίδοντας ιδιαίτερη έμφαση στη βελτίωση της ήδη υφιστάμενης υποδομής. Η μελέτη θα χρησιμεύσει επίσης για την ανάπτυξη μελετών σε ό,τι αφορά τις απαιτούμενες επενδύσεις προκειμένου να καθορισθεί ένα σενάριο για την ανάληψη περαιτέρω δράσεις.